GRØNLAND, OSLO (TV 2): Store politistyrker rykket ut til bydelen Grønland i Oslo lørdag kveld. En mistenkelig person fikk en politipatrulje til å reagere.

SISTE: PST har innkalt til pressemøte klokken 17.00 i forbindelse med gårsdagens pågripelse og trusselbildet mot Norge. Pressekonferansen sendes direkte på TV 2 Nyhetskanalen og TV2.no.

Politiets sikkerhetstjeneste (PST) har overtatt etterforskningen av saken med den mistenkelige gjenstanden som ble funnet på Grønland i Oslo lørdag kveld.

Dette opplyser Oslo politidistrikt i en pressemelding i 3-tiden natt til søndag.

Ifølge PST er det flere grunner til at de har overtatt saken.

– Det er flere grunner til at vi har tatt over saken, men jeg kan ikke gå inn på det nå, sier informasjonssjef Martin Bernsen i PST til Aftenposten.

Stoppet person

Det var i forbindelse med at politiet stoppet en person på gaten på Grønland at gjenstanden ble funnet.

Natt til søndag gjennomførte bombegruppen til politiet en kontrollert sprengning av gjenstanden.

– Akkurat hva det var kan jeg ikke svare på. Gjenstandene blir nå overlevert til krimteknisk, så får de undersøke videre, sier innsatsleder Svein Arild Jørundland til TV 2 i 01.20-tiden.

– Smellet var høyere enn det bombegruppas apparat ville ha laget på egenhånd, så noe var det, fortsetter innsatslederen.

Høyt smell

Klokken 00:34 hørtes det et smell på Grønland. Politiet uskadeliggjorde gjenstanden ved hjelp av bomberoboten som tidligere ble fraktet til stedet.

– Nå er bombegruppa fremme ved gjenstanden igjen og undersøker hvilken effekt det de nettopp gjorde hadde. Så må vi undersøke om det er flere ting vi må håndtere før vi kan fjerne sperringene, sa innsatsleder Svein Arild Jørunland like etter.

Politiet i Oslo sperret lørdag kveld av et større område i forbindelse med funnet.

– Det er funnet en anretning som er en bombelignende gjenstand som ser ut til å være ment til å gå av, sa operasjonsleder Marita Aune til TV 2.

Området som ble sperret av ligger ved den nordlige inngangen til bydelen Grønland ved Vaterland og Akerselva.

Bombegruppen ankom rundt klokken 23.00 lørdag kveld. En bomberobot ble brukt til å undersøke gjenstanden.

– Det kan virke som at dette er en gjenstand som ikke har stort skadepotensiale. Sperringene er opprettet for å holde folk unna til vi har fått undersøkt stedet, skrev politiet klokken 22.45.

Personer i området ble holdt bak sperringene på stedet, og bombegruppen var før midnatt i gang med sine undersøkelser på stedet.

Bombegruppa til politiet er på stedet med en bomberobot. Foto: Tipser.no

– En person er under kontroll, og har status som mistenkt. Vi sperrer av området mens bombegruppen er på vei, fortalte innsatsleder Aune til TV 2.

SKJERMED: Politiet har satt opp en presenning rundt området der gjenstanden ble funnet. Foto: NTB scanpix/Lise Åserud.

Fattet mistanke

Ifølge politiet var det en politipatrulje som fattet mistanke til en person på gata.

– Vedkommende var i besittelse av en kasse på rundt 30 x 30 centimeter, sa innsatsleder Jørundland.

Grønland: Vi har sperret av et større område da vi har funnet en bombeliknende gjenstand. Vi kommer tilbake med mer. — Politiet i Oslo OPS (@oslopolitiops) 8. april 2017

– Bombegruppen undersøker denne kassen nå, opplyste han.

Et utested og flere andre bygg i området ble evakuert mens avsperringene ble satt opp. Det opprinnelig avsperrede området ble etterhvert utvidet.